Justiitsminister Rein Lang  Vaadake, hea küsija, poliitiline retoorika, mida teinekord kasutatakse eriti nendes riikides, kus on võimul sellised poliitilised jõud, mis ei ole just Eesti-sõbralikud, on  vahel meie suhtes äärmiselt vastik. Ka Sergei Markovi retoorika nii parlamendis, s.o Venemaa Riigiduumas, selle organites kui ka ajakirjanduses on meile vastik. Aga meil on õigus oma vastikust demonstreerida sellega, et me kasutame omaenda suveräänsust ja tõkestame tal sisenemise Eesti Vabariiki. Aga me ei saa võtta vastutust Schengeni õigusruumis, et me tõkestame tema sõitu Küprosele või kuhu iganes. See retoorika, mida seesama Markov on kasutanud oma avalikes väljaütlemistes, on, jah, ebameeldiv, meile  vastuvõetamatu, meie suhtes vaenulik ja ebaõiglane, aga see on poliitiku retoorika ja seda ei saa käsitleda ähvardusena või selle omaksvõtmisena, et tegemist on kuriteole kihutamisega või kuriteo organiseerimisega või seotusega kuritegevusega. Kui me võtaksime seda retoorikat kuritegelikuna, siis peaksime kehtestama sissesõidupiirangud valdavale enamikule praeguse Venemaa Riigiduuma koosseisust. Ometi me ütleme, et see ei oleks mõistlik.